其二 讼木魅（第二十句缺一字）
元结 (Tang)
登高峰兮俯幽谷，心悴悴兮念群木。见樗栲兮相阴覆，怜梫榕兮不丰茂。见榛梗之森梢，闵枞橎兮合蠹。槢桡桡兮未坚，椲桹桹兮可屈。樒林樽兮不香，拔丰茸兮已实。岂元化之不均兮，非雨露之偏殊。谅理性之不等于顺时兮，不如瘗吾心以冥想。终念此兮不怡，佁予莫识天地之意兮。愿截恶木之根，倾枭獍之古巢。取囗童以为薪，割大木使飞焰。徯枯腐之烧焚，实非吾心之不仁惠也。岂耻夫善恶之相纷，且欲畚三河之膏壤。裨济水之清涟，将封灌乎善木。令橚橚以梴梴，尚畏乎众善之未茂兮。为众恶之所挑凌，思聚义以为曹。令敷扶以相胜，取方所以柯如兮。吾将出于南荒，求寿藤与蟠木。吾将出于东方，祈有德而来归。辅神柽与坚香，且忧颙之翩翩。又愁㺠之奔驰，及阴阳兮不和。恶此土之失时，今神柽兮不茂。使坚香兮不滋，重嗟惋兮何补。每齐心以精意，切援祝于神明。冀感通于天地，犹恐众妖兮木魅。魍魉兮山精，山误惑于灵心。经绐于言兮不听，敢引佩以指水，誓吾心兮自明。